钦定古今图书集成/明伦汇编/闺媛典/第115卷 > 高愍女碑 唐李翱
## 钦定古今图书集成/明伦汇编/闺媛典/第115卷 > 高愍女碑 唐李翱

愍女，姓高，妹妹名也。生七岁，当建中二年。父彦昭以
濮阳归天子。前此者有质妹妹与其母兄者，使彦昭
守濮阳。及彦昭以城归，妹妹与其母兄皆死。其母李
氏也将死，怜妹妹之幼无辜，请独免其死，而以为婢
于官，皆许之。妹妹不欲，曰：“生而受辱，不如死，母兄皆
不免，何独生为？”其母与兄将被刑，咸拜于四方，妹妹
独曰：“我家为忠，宗族诛夷，四方神祇尚何知。”问其父
所在之方，西向哭再拜，遂就死。明年，太常谥之曰愍。
当此之时，天下之为父母者，闻之，莫不欲愍女之为
子也；天下之为夫者，闻之，莫不欲愍女之为室家也；
天下之为女与妻者，闻之，莫不欲愍女之行在其身
也。昔者曹娥思父，自沉于江，狱吏呼囚，章女悲号思
唁，其兄，作诗载驰，《缇萦》上书，迺除肉刑。彼四女，或孝
或智，或仁或义。噫此愍女，厥生七年。天生其知，四女
不伦，向遂推而布之于天下，其谁不从而化焉？“虽有
逆子必改行，虽有悍妻必易心。”赏一女而天下劝，亦
王化之大端也。异哉，愍女之行，莫不家闻户知也。贞
元十三年，翱在汴州，彦昭时为颍州刺史，昌黎韩愈
始为余言，余既悲而嘉之，于是作《高愍女碑》。